Rijeka, 21. listopada 2019.g.

**PRIOPĆENJE ZA MEDIJE**

**PREDSTAVNICI 45 GRADOVA EUROPSKIH PRIJESTOLNICA KULTURE SASTAJU SE U RIJECI**

**U Rijeku 22. i 23. listopada stižu čelnici projekata iz gradova koji su nosili, ili će nositi, titulu Europske prijestolnice kulture. Sastanak mreže EPK gradova održava se dvaput godišnje i to u gradovima koji će naredne godine biti nositelji ove prestižne titule, te se tako nakon proljetnog sastanka u irskom gradu Galwayu, ovog utorka i srijede susret održava u Rijeci.**

**Delegati iz budućih i prošlih EPK gradova, njih više od 45, ovih dana borave u gradu Rijeci kako bi održali Sastanak mreže EPK gradova**. Uz domaćine Rijeku 2020, na sastanak stiže impresivna lista EPK predstavnika iz gradova – bivših prijestolnica kulture: **Liverpoola 2008, Stavangera 2008, Pécsa 2010, Turkua 2011, Maribora 2012, Guimarãesa 2012, Marseillea 2013, Pilsena 2015, Monsa 2015, Wroclawa 2016, San Sebastiána 2016, Aarhusa 2017, Leeuwardena 2018, Vallette 2018**; kao i gradova koji u ovoj godini nose titulu - **Plovdiva 2019 i Matere 2019**. Na listi sudionika su se našli i čelni ljudi iz **Novog Sada 2021, Timisoare 2021, Esch-sur-Alzette 2022, Kaunasa 2022, Veszpréma 2023, Tartua 2024, Bodøa 2024** te naravno, **Galwaya,** koji će uz Rijeku 2020. godine nositi titulu Europske prijestolnice kulture.

Cilj dvodnevnog sastanka je međusobno dijeljenje znanja i iskustva gradova koje veže ova značajna titula, ali ujedno i prilika za razgovor o izazovima s kojima se susreću u svome radu. “***Ova neformalna mreža okuplja EPK gradove koji dijele iskustva i primjere dobre prakse, a iznimno je važna za umrežavanje. Gradu Rijeci je ovo također prilika za promociju svog EPK programa, kao i prilika pokazati kolegama način kako smo se pripremali za projekt koji je uspio promovirati vrijednosti koje i sama Rijeka zagovara – otvorenost, toleranciju i solidarnost*”,** naglasila je time povodom **direktorica partnerstva i komunikacija Rijeke 2020, Irena Kregar Šegota.**

Delegati će se prvog dana boravka u Rijeci upoznati detaljno s riječkim EPK programom, a posjetit će i izložbu “D’ Annunzijeva mučenica” u Pomorskom i povijesnom muzeju Hrvatskog primorja. Kao dio veće, kontinuirane izložbe Granice - između reda i kaosa, D’ Annunzijeva mučenica obilježila je stogodišnjicu d’Annunzijeve okupacije Rijeke te poslala jasnu poruku koja se suprostavlja povijesnom i suvremenom fašizmu. Za goste je predviđen i obilazak kompleksa Benčić, odnosno, budućeg kulturnog centra Art kvarta, kao i posjeta izložbi “Mi nismo kao oni” u MMSU koja tematizira migracije, pojam stranog i drugog.

U srijedu, 23. listopada, delegati će obići i 10 Lungomare Art lokacija diljem Kvarnera na kojima će niknuti 11 trajnih umjetničkih radova. Svi umjetnički radovi tiču se određenih posebnosti samog mjesta u kojem se postavljaju, a ideja vodilja je koncentrirati se na posebnost koja je važna lokalnoj zajednici, a koja u određenoj mjeri povezuje i baštinu i sadašnji trenutak. Na ovaj način, uz programski pravac Lungomare Art Europske prijestolnice kulture suvremena umjetnost izlazi iz muzeja i susreće se s lokalnim zajednicama stvarajući novu kulturno-umjetničko-turističku rutu. Drugi dan sastanka predviđen je i za radionice o jačanju kapaciteta EPK gradova te stvaranju održivih suradnji, a delegati mreže posjetit će i Hrvatsko narodno kazalište Ivana pl. Zajca.

Unaprijed zahvaljujem na objavi i srdačno pozdravljam!

Lena Stojiljković

Odnosi s medijima, Rijeka 2020

lena.stojiljkovic@rijeka2020.eu

Mob: +385 91 612 63 42